নিম্ন আদালতের রায়ের ‘আইনগত ত্রুটি’র কথা উল্লেখ করেই মদনের জামিনের নির্দেশ খারিজ করেছে হাইকোর্টের ডিভিশন বেঞ্চ। সেখানেই ধন্দের সূত্রপাত। পথ খুঁজতে কালঘাম ছুটছে মদনের আইনজীবীদের। তাঁরা ভাবছেন, সুপ্রিম কোর্টে সরাসরি জামিন চাওয়া হবে? নাকি নিম্ন আদালতের বিচারকের নির্দেশকে ‘সঠিক’ দাবি করে হাইকোর্টের নির্দেশকে চ্যালেঞ্জ করা হবে? এই ধন্দের উত্তর না-মেলা পর্যন্ত সুপ্রিম কোর্টে আবেদন করার সম্ভবনা কম বলে শনিবার জানিয়েছেন মদনের এক আইনজীবী। তিনি বলেন, ‘‘সুপ্রিম কোর্টে এখনই আবেদন করা হচ্ছে না। কারণ, আবেদনের রূপরেখা ঠিক করা সম্ভব হয়নি। বিভিন্ন দিকগুলি খতিয়ে দেখা হচ্ছে। গোটা প্রক্রিয়ার মধ্যে যথেষ্ট ধন্দ রয়েছে।’’